
AVIZ
Comisia pentru afaceri externe recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:
1.	subliniază că evenimentele recente, în special invadarea pe scară largă a Ucrainei de către Rusia și încercările sale ostile de a influența procesele democratice din Europa, precum și instabilitatea tot mai mare din Orientul Mijlociu, au adus politica externă a UE și punerea sa în aplicare în fruntea preocupărilor statelor membre și ale instituțiilor UE; subliniază rolul central pe care îl joacă Serviciul European de Acțiune Externă (SEAE) și delegațiile sale în desfășurarea politicii externe a Uniunii și în combaterea acțiunilor străine de manipulare a informațiilor și a ingerințelor străine (FIMI); subliniază importanța SEAE pentru relațiile UE cu cei 25-30 de milioane de cetățeni ai UE care locuiesc în afara Uniunii; recunoaște că bugetul SEAE, deja subfinanțat din punct de vedere structural, a fost afectat în mod disproporționat în comparație cu alte instituții ale UE de ratele mai ridicate ale inflației și de criza energetică ulterioară cauzată de războiul de agresiune al Rusiei împotriva Ucrainei și este preocupat de aceste consecințe negative pentru SEAE și pentru performanța instituțiilor UE și de lipsa de acțiune pentru a remedia situația bugetară actuală, care poate avea un impact grav asupra relațiilor UE cu țările terțe;
2.	subliniază necesitatea ca Serviciul European de Acțiune Externă (SEAE) să joace un rol central în promovarea păcii și a stabilității în Orientul Mijlociu, să majoreze finanțarea pentru a asigura ajutorul umanitar în Liban, Gaza și Siria și să consolideze monitorizarea drepturilor omului;
3.	evidențiază sprijinul financiar acordat delegațiilor Serviciului European de Acțiune Externă (SEAE) desfășurate în Orientul Mijlociu, în țările din Golf și în Africa pentru a se asigura că acestea pot continua să pună în aplicare acțiunea externă a UE în regiune;
4.	insistă asupra majorării bugetare pentru acțiunile PESC și pentru alte instrumente adecvate de pace, răspuns la conflicte și crize, precum și pentru protocoalele informatice și de securitate, pentru a corela pe deplin activitățile și capacitățile UE cu provocările și conflictele actuale din întreaga lume;
5.	subliniază contribuția SEAE la eforturile generale ale UE de a demonstra un sprijin ferm pentru Ucraina prin inițiative precum campania #StandWithUkraine și proiecte de comunicare specifice, cum ar fi Faces of Ukraine, Art vs War și Share Your Light;
6.	reamintește că este esențial să ne consolidăm și mai mult sprijinul pentru drepturile omului, democrație și dezvoltare în țările terțe prin intermediul IVCDCI – Europa globală, deoarece o lume a democrațiilor este o lume mai sigură; subliniază că resursele pentru diplomația digitală a UE ar trebui sporite în continuare, având în vedere contextul actual al progreselor tehnologice rapide și al concurenței geopolitice; insistă asupra faptului că „diplomația verde” și tranziția verde, ca priorități ale UE, ar trebui consolidate în relație cu țările terțe prin acțiunea externă a UE;
7.	recunoaște rolul SEAE în colectarea de probe împotriva canalelor mass-media ruse susținute de stat și sancționate de UE și a persoanelor implicate în răspândirea dezinformării și manipularea informațiilor pentru a justifica războiul de agresiune al Rusiei;
8.	regretă că, în raportul său anual aferent exercițiului financiar 2023, Curtea de Conturi Europeană menționează că a constatat erori cuantificabile în una dintre cele 13 plăți examinate, în legătură cu absența unei proceduri de achiziții valabile, și șase constatări necuantificabile privind achizițiile la delegațiile UE, inclusiv deficiențe în metodologia de selecție a ofertanților și de evaluare a ofertelor, precum și asumarea unui angajament juridic înainte de asumarea angajamentului bugetar;
9.	constată că raportul special nr. 14/2023 al Curții de Conturi Europene a constatat deficiențe în metodologiile utilizate de Comisie și de SEAE pentru alocarea de fonduri țărilor partenere și în stabilirea cadrului de monitorizare și a recomandat Comisiei și SEAE să îmbunătățească în special metodologia de alocare a finanțării și evaluarea impactului sprijinului UE, să focalizeze domeniul de aplicare al procesului de programare și să simplifice și să utilizeze în mod consecvent indicatorii în programele indicative multianuale;
10.	salută raportul special al Curții de Conturi privind rolul de coordonare al SEAE și concluziile sale potrivit cărora coordonarea este în cea mai mare parte eficace, permițând serviciului să sprijine în mod corespunzător Înalta Reprezentantă / Vicepreședinta în îndeplinirea mandatului său; constată însă că persistă unele deficiențe în ceea ce privește gestionarea informațiilor, personalul și raportarea; invită SEAE să acorde prioritate punerii în aplicare a recomandărilor din raportul special până la termenul-limită din 2025, deoarece acțiunile întreprinse în timp util sunt importante pentru consolidarea capacității sale operaționale și pentru sporirea contribuției sale la obiectivele de politică externă ale UE;
11.	ia act de faptul că SEAE s-a angajat să devină mai eficient din punctul de vedere al costurilor, deși s-a confruntat în continuare cu constrângeri bugetare semnificative în 2023, în pofida provocărilor geopolitice tot mai mari; ia act de faptul că SEAE și-a micșorat substanțial bugetul pentru misiuni și reprezentare, ceea ce are un impact asupra funcțiilor de bază ale unui serviciu diplomatic, a redus cheltuielile neobligatorii și a înghețat și a amânat proiectele informatice, de întreținere a clădirilor și de infrastructură; constată cu îngrijorare că aceste constrângeri bugetare ar putea conduce la închideri excesive ale ambasadelor UE și la amânarea instalațiilor de securitate într-o serie de delegații ale UE, afectând capacitatea SEAE de a-și îndeplini mandatul, de a apăra valorile UE și de a asigura în mod corespunzător obligația de diligență pentru întregul personal din delegații; îndeamnă statele membre să ofere o finanțare suficientă SEAE și Comisiei pentru a se asigura că UE își menține rețeaua de delegații fără a fi afectată, ca un semnal al angajamentului său la nivel mondial; subliniază impactul negativ pe care aceste reduceri îl pot avea asupra punerii în aplicare a instrumentelor de afaceri externe, cum ar fi IVCDCI și Global Gateway; subliniază necesitatea de a furniza resurse adecvate diviziei de comunicare strategică și analiză prospectivă a Serviciului European de Acțiune Externă (SEAE) pentru a continua să combată în mod eficace campaniile de dezinformare desfășurate ca instrumente strategice de regimurile autoritare și iliberale; salută, în acest sens, anunțul privind crearea Grupului operativ pentru comunicare strategică și combaterea manipulării informațiilor în cadrul DG COMM a Comisiei;
12.	salută sprijinul ferm acordat Ucrainei, inclusiv prin intermediul misiunii civile de consiliere a UE (EUAM Ucraina) și instruirea soldaților ucraineni în cadrul misiunii de asistență militară a UE (EUMAM);
13.	salută numirea primului Reprezentant Special al UE pentru regiunea Golfului;
14.	subliniază că UE trebuie să majoreze finanțarea pentru a consolida linia bugetară specifică din cadrul acțiunilor de politică externă ale UE, în special pentru egalitatea de gen și Agenda privind femeile, pacea și securitatea (FPS), pentru a asigura finanțarea solidă a inițiativelor care promovează o conducere care ia în considerare dimensiunea de gen, protejează drepturile femeilor și combat violența sexuală și bazată pe gen în situații de conflict și post-conflict; subliniază că o astfel de finanțare este esențială pentru sprijinirea organizațiilor locale ale societății civile, pentru a oferi sprijin centrat pe supraviețuitori și pentru a integra perspectivele de gen în eforturile diplomatice și de securitate ale UE;
15.	subliniază că Planul de acțiune pentru egalitatea de gen (GAP) III prevede că 85 % din noile acțiuni ale UE trebuie să contribuie la egalitatea de gen și la capacitarea femeilor și a fetelor; invită SEAE să accelereze progresele în direcția atingerii obiectivelor GAP III, concentrându-se în mod semnificativ, în activitatea sa de zi cu zi, pe domeniile-cheie de implicare ale GAP III, inclusiv eradicarea violenței de gen, promovarea sănătății și a drepturilor sexuale și reproductive, a drepturilor economice și sociale și a capacitării, participarea și conducerea egale; ia act de faptul că GAP III va expira în 2027 și îndeamnă SEAE să elaboreze în acest scop un GAP IV mai ambițios, care să asigure o legătură mai strânsă între drepturile și capacitarea femeilor și politica externă și de securitate a UE, gata de punere în aplicare începând din 2028;
16.	subliniază situația extrem de vulnerabilă a copiilor în lume, în special în conflictele armate; își exprimă profunda îngrijorare față de zecile de mii de copii care au fost afectați de conflicte armate în întreaga lume și care au suferit abuzuri îngrozitoare și încălcări ale celor mai elementare drepturi în 2023; invită SEAE să plaseze drepturile copiilor în centrul eforturilor sale;
17.	continuă să încurajeze SEAE și delegațiile Uniunii să promoveze și să colaboreze cu actorii locali și cu organizațiile societății civile din țările terțe pentru a stimula dialogul cu privire la statul de drept, drepturile fundamentale ale omului și combaterea corupției și a utilizării abuzive a fondurilor UE;
18.	invită delegațiile UE să consolideze sprijinul acordat actorilor democratici veritabili și societății civile din Balcanii de Vest și să denunțe cu fermitate și în mod public acțiunile actorilor iliberali și nedemocratici care contravin interesului Uniunii și să se asigure că punerea în aplicare a finanțării Instrumentului de asistență pentru preaderare (IPA) III este în conformitate cu obiectivele UE; invită delegațiile UE din regiune să aplice o abordare mai credibilă și în funcție de merite, bazată pe criteriile de la Copenhaga, mai cu seamă în ceea ce privește statul de drept, democrația și protecția drepturilor omului, în special având în vedere progresele limitate înregistrate de unele țări în Balcanii de Vest;
19.	solicită un sprijin sporit din partea UE pentru Moldova în combaterea dezinformării, a amenințărilor hibride și a atacurilor cibernetice; invită Delegația UE în Moldova să își intensifice eforturile pentru a promova o strategie de comunicare mai proactivă și mai eficace în ceea ce privește perspectiva europeană, inclusiv activități de informare în limba rusă;
20.	reamintește situația dificilă a drepturilor femeilor și a drepturilor LGBTQI+ în multe părți ale lumii; subliniază nevoia urgentă de a proteja mai bine aceste drepturi; subliniază rolul central al SEAE în promovarea drepturilor omului în întreaga lume; invită SEAE să își intensifice eforturile în acest sens;
21.	consideră că misiunea de observare a alegerilor este un instrument practic și eficient de politică externă, care rămâne un element central al politicilor și strategiilor UE de sprijinire a democrației; invită UE să asigure resurse adecvate pentru misiunile UE de observare a alegerilor, în vederea extinderii acestora și la alegerile din țările candidate și din țările învecinate;
22.	salută instituirea misiunii de parteneriat a UE în Republica Moldova (EUPM Moldova); subliniază rolul esențial al EUPM Moldova și invită UE și statele sale membre să extindă mandatul misiunii dincolo de luna mai 2025, sporind în același timp resursele pentru a-i mări eficacitatea;
23.	solicită SEAE și delegațiilor Uniunii să monitorizeze îndeaproape situația democrației în diferitele țări și să ofere sprijin logistic și tehnologic apărătorilor drepturilor omului și ai popoarelor indigene, în special femeilor;
24.	subliniază că libertatea de religie și de convingeri este o valoare fundamentală a lumii libere și a Uniunii Europene; îndeamnă Serviciul European de Acțiune Externă să includă diplomația religiei în acțiunile sale, recunoscând religia ca parte a soluției la provocările globale; subliniază că această abordare ar trebui să includă protejarea activă a drepturilor creștinilor și ale altor grupuri religioase, în special în țările în care aceștia sunt minoritari, precum și promovarea toleranței și asigurarea faptului că libertatea religioasă face parte din toate angajamentele și politicile externe relevante ale UE.

Raportorul pentru aviz declară pe propria răspundere că nu a primit nicio contribuție de la nicio entitate sau persoană care trebuie menționată în prezenta anexă în conformitate cu articolul 8 din anexa I la Regulamentul de procedură.

